2. ลักษณะการประกอบธุรกิจ

ก. ประวัติความเป็นมา การเปลี่ยนแปลง พัฒนาการ และลักษณะการประกอบธุรกิจที่ผ่านมา

บริษัท สหยูเนี่ยน จำกัด (มหาชน) ก่อตั้งขึ้นเมื่อวันที่ 10 สิงหาคม 2515 ในนามบริษัท สหยูเนี่ยน
จำกัด โดยมีนายดำหริ ดารกานนท์ เป็นผู้ริเริ่ม ด้วยทุนจดทะเบียนเริ่มแรก 30 ล้านบาท
และมีนายเทียม โชควัฒนา เป็นประธานกรรมการ มีวัตถุประสงค์ให้บริษัทฯ
ทำหน้าที่เป็นผู้ลงทุนถือหุ้น และเป็นศูนย์รวมการบริหารธุรกิจของบริษัทต่างๆ ในกลุ่ม
ซึ่งต่อมาเมื่อมีการขยายการลงทุนมากขึ้นจึงได้กระจายอำนาจการบริหารไปแต่ละธุรกิจ
โดยบริษัทแรกที่เป็นต้นกำเนิดกลุ่มสหยูเนี่ยน คือ บริษัท โรงงานรวมอุตสาหกรรม จำกัด ก่อตั้งเมื่อปี
2504 ทำการผลิตและจำหน่ายซิปรูดตราวีนัส กลุ่มสหยูเนี่ยน
ประกอบด้วยบริษัทที่ดำเนินธุรกิจในแขนงต่างๆ 75 บริษัท ทั้งภายในและต่างประเทศ
ในจำนวนนี้เป็นบริษัทร่วมทุนกับต่างประเทศกว่า 10 บริษัท บริษัทฯ
ได้เข้าจดทะเบียนกับตลาดหลักทรัพย์แห่งประเทศไทย เมื่อวันที่ 16 มิถุนายน 2518
ทำให้หุ้นของบริษัท สหยูเนี่ยน จำกัด สามารถซื้อขายได้ในตลาดหลักทรัพย์แห่งประเทศไทย
ในขณะเดียวกันบริษัทฯ ก็ได้เพิ่มทุนจดทะเบียน เป็น 90 ล้านบาท เมื่อวันที่ 18 สิงหาคม 2519
กิจการของบริษัทฯ แตกแขนงขยายก้าวหน้าต่อไปอย่างไม่หยุดยั้ง
มีการเพิ่มทุนจดทะเบียนอีกเป็นระยะๆ
ซึ่งถือเป็นการเปลี่ยนแปลงและพัฒนาการที่สำคัญในส่วนของการประกอบธุรกิจ
โดยปัจจุบันมีทุนชำระแล้ว 3,000 ล้านบาท

บริษัทฯ ได้แปรสภาพเป็นบริษัทมหาชนจำกัด เมื่อวันที่ 30 มีนาคม 2537 บริษัทฯ
ได้เติบโตอย่างมั่นคงและขยายธุรกิจออกไปในแขนงต่างๆ จากการลงทุน
และจำหน่ายผลิตภัณฑ์อุปกรณ์การตัดเย็บ สิ่งทอ รองเท้า ผลิตภัณฑ์พลาสติก ยางยืด เส้นยาง เทปใส
เทปกาว ฯลฯ ในปี 2541 บริษัทฯ ได้นำความรู้ ความเชี่ยวชาญที่สั่งสม
ในการผลิตรองเท้าที่มียี่ห้อระดับโลกมา 18 ปี
มาทำการพัฒนาและผลิตสินค้าของตนเองภายใต้ชื่อรองเท้ากีฬา D-MAQ
โดยในระยะแรกมุ่งจำหน่ายภายในประเทศและมีเป้าหมายจะผลิตเพื่อการส่งออกต่อไป
ในส่วนของอิเล็กทรอนิกส์และคอมพิวเตอร์ได้แบ่งการดำเนินงานออกเป็นสองส่วน คือเป็นผู้ผลิต
HARD DISK DRIVE เพื่อการส่งออก
และเป็นตัวแทนจำหน่ายเครื่องคอมพิวเตอร์และอุปกรณ์สารสนเทศภายในประเทศ
สินค้าหลักเป็นเครื่องคอมพิวเตอร์ IBM โปรแกรมสำเร็จรูป และอุปกรณ์คอมพิวเตอร์

ในปี 2537 บริษัทฯ ได้เพิ่มการลงทุนของบริษัทฯ ในธุรกิจการผลิตกระแสไฟฟ้าและพลังงาน
โดยจัดตั้งบริษัท ยูเนี่ยนเอ็นเนอร์ยี่ จำกัด และจัดตั้งบริษัท ยูเนี่ยนเอ็นเนอร์ยี่ (ไชน่า) จำกัด ในปี
2539 ซึ่งเป็นบริษัทลงทุนในกลุ่มธุรกิจการผลิตกระแสไฟฟ้าและพลังงาน ตามที่ บริษัท
ยูเนี่ยนเอ็นเนอร์ยี่(ไชน่า) จำกัด ได้ลงทุนร่วมกับบริษัท/ หน่วยงานของรัฐท้องถิ่นในประเทศจีน
จนถึงปัจจุบันมีโรงงานผลิตกระแสไฟฟ้าและไอน้ำ 7 แห่ง และผลิตกระแสไฟฟ้า 2 แห่ง
โรงงานผลิตกรดมะนาว 1 แห่ง กิจการดังกล่าวอยู่ใน 3 มณฑลของประเทศจีน ได้แก่ เจียงซู
เจ้อเจียง และยูนนาน โดยเริ่มต้นผลิตกระแสไฟฟ้าครั้งแรก ในปี 2539
และมีการดำเนินการอย่างต่อเนื่อง มีรายได้จากการจำหน่ายกระแสไฟฟ้า ไอน้ำ
และกรดมะนาวทั้งนี้บริษัทที่บริษัทในกลุ่มลงทุนนั้นสามารถจ่ายเงินปันผลให้ได้เป็นส่วนใหญ่ ในปี 2547
บริษัทฯ ได้ลงทุนดำเนินงานด้านธุรกิจโรงเรียนนานาชาติ ภายใต้ลิขสิทธิ์ของ Dulwich
Internation School London ที่นครเซี่ยงไฮ้ และโรงเรียนเปิดดำเนินการสอนตั้งแต่
เดือนสิงหาคม 2547 ในปี 2550 มีการลงทุนเพิ่มในโรงงานผลิตพรมรถยนต์ 1 แห่ง โรงงานเคมี
1 แห่ง และโรงงานผลิตไฟฟ้าขนาดเล็กอีก 1 แห่งในมณฑล Heilongjiang
นอกจากนี้มีโครงการผลิตไฟฟ้าอิสระในประเทศไทยเดิมอยู่ที่จังหวัดประจวบคีรีขันธ์
ซึ่งโครงการในประเทศไทย ได้ถูกเลื่อนจากเดิม ตั้งแต่ปี 2540 จนถึงปัจจุบัน
ในปัจจุบันโครงการนี้มีความคืบหน้า โดยรัฐบาลให้เปลี่ยนเชื้อเพลิงจากถ่านหินเป็นแก๊สธรรมชาติ
และได้ย้ายสถานที่ไปตั้งที่จังหวัดราชบุรี
ปัจจุบันการสร้างโรงไฟฟ้าในประเทศไทยเกือบเสร็จสมบูรณ์แล้ว
คาดว่าจะสามารถดำเนินงานได้ตั้งแต่เดือนมีนาคม 2551 นอกจากนี้ในเรื่องการบริหารงาน
บริษัทมีระบบการกำกับดูแลกิจการที่ดี และระบบการควบคุมภายในที่เหมาะสม ภายใต้ค่านิยม คือ
คุณธรรม คุณภาพ คุณประโยชน์ ต่อผู้มีส่วนได้เสีย ที่เกี่ยวข้องทุก ฝ่าย

ข . ภาพรวมการประกอบธุรกิจ

กลุ่มสหยูเนี่ยนมีโครงสร้างของธุรกิจ และการดำเนินงานแบ่งตามลักษณะสินค้า บริการได้ดังนี้

  (1) กลุ่มอุตสาหกรรมการผลิต

1.  ธุรกิจสิ่งทอ ดำเนินการผลิตโดย 8 บริษัท

2.  ธุรกิจรองเท้า ดำเนินการผลิตโดย 2 บริษัทหลัก ซึ่งจะดำเนินธุรกิจเพียงถึงสิ้นปี 2550

3.  ธุรกิจชิ้นส่วนอิเล็กทรอนิกส์ และคอมพิวเตอร์ ดำเนินการผลิต Hard Disk Drive เพื่อการ
    ส่งออกขายให้แก่ HITACHI และธุรกิจจำหน่ายเครื่องคอมพิวเตอร์ และอุปกรณ์ต่อพ่วงทุกชนิด
    เครื่องรับฝากและถอนเงินอัตโนมัติ โปรแกรมสำเร็จรูป ให้บริการติดตั้ง Internet
    และการให้บริการรับประกันและบำรุงรักษาเครื่อง

(1.4) ธุรกิจพลาสติก ยาง และโลหะ ดำเนินการผลิตโดย 8 บริษัท

  (2) กลุ่มพลังงาน ประกอบด้วย

(2.1) การร่วมลงทุนโครงการโรงไฟฟ้าพลังความร้อนร่วม 4 แห่ง ในมณฑลเจ้อเจียงและ 3
แห่งในมณฑลเจียงซู และโครงการผลิตกระแสไฟฟ้า 2 แห่งในมณฑลยูนาน
และอีกหนึ่งแห่งในมณฑลเฮยหลงเจียง โครงการผลิตกรดมะนาว 1 แห่งในมณฑลเจียงซู
ในประเทศจีน

2.  ลงทุนในโครงการผู้ผลิตไฟฟ้าอิสระในประเทศไทยซึ่งเดิมจะก่อสร้างที่จังหวัด ประจวบคีรีขันธ์
    แต่ปัจจุบันได้ย้ายไปที่จังหวัดราชบุรี

(3) กลุ่มการค้า การลงทุน และบริการ

ประกอบด้วย บริษัทในกลุ่มประมาณ 30 แห่ง ที่จัดตั้งขึ้นเพื่อเป็นการสนับสนุน ส่งเสริมการผลิต
การจัดจำหน่าย การลงทุนในโครงการต่างๆ และการให้บริการแก่บริษัทในสายธุรกิจต่างๆ ของกลุ่ม
สหยูเนี่ยน

(3.1) การลงทุนในโครงการ การให้บริการด้านการศึกษา โรงเรียนนานาชาติ ในประเทศจีน
แห่งนครเซี่ยงไฮ้

บริษัทฯ มีการปรับปรุงระบบการทำงาน โดยในหลายปีที่ผ่านมา
ได้มีการนำเทคโนโลยีสารสนเทศเข้ามาใช้ในการติดต่อสื่อสาร
และมีการเผยแพร่ข้อมูลแก่สาธารณชนผ่าน Web Site ของบริษัทฯ คือ www.sahaunion.co.th
ทำให้ข้อมูลข่าวสารถึงกันอย่างรวดเร็ว และมีประสิทธิภาพดีกว่าแต่ก่อน
ทั้งการติดต่อภายในระหว่างบริษัทในกลุ่ม และระหว่างบริษัทฯ กับลูกค้าภายนอก
และปัจจุบันได้มีการพัฒนา และปรับปรุงประสิทธิภาพให้ดีขึ้นอย่างต่อเนื่อง
ด้วยนโยบายที่วางเป้าหมายให้บริษัทในกลุ่ม ที่เป็นบริษัทการผลิตหลัก
ซึ่งมีการส่งออกดำเนินการเพื่อให้ได้รับใบรับรองมาตรฐานอุตสาหกรรม ทำให้ ณ ปัจจุบัน มี 15
บริษัทฯ ที่ได้รับ ISO 9002 และ 2 บริษัท ที่ได้รับทั้ง ISO 9002 และ ISO 14001 นอกจากนี้
ยังมีบางบริษัท ที่ได้รับใบรับรองมาตรฐาน QS 9000 หรือ ISO/TS 16949:2002 ด้วย บริษัทฯ
ที่ได้รับ ISO 9002 ได้พัฒนานำระบบคุณภาพ ISO 9001 : 2000 มาใช้แทน ISO 9002 : 1994
ซึ่งบริษัทส่วนใหญ่ในกลุ่มได้รับใบรับรองในปี 2545 แล้ว
นอกจากนี้บางบริษัทในกลุ่มอยู่ระหว่างดำเนินการเรื่อง TQM เพื่อปรับปรุงประสิทธิภาพทั่วทั้งองค์กร

ในส่วนนโยบายการเงินนั้น หลังจากที่มีการเปลี่ยนมาใช้ระบบอัตราแลกเปลี่ยนลอยตัว บริษัทฯ
ได้จัดตั้งคณะทำงานที่มีการประชุมหารือ และดูแลเรื่องอัตราแลกเปลี่ยนอย่างใกล้ชิด
โดยมีเป้าหมายอย่างชัดเจนเพื่อลดความเสี่ยง จากการขึ้นลงของอัตราแลกเปลี่ยน
เงินสกุลต่างประเทศที่บริษัทฯ มีการติดต่อทำการค้าเป็นหลัก
ระบบดังกล่าวทำให้การดำเนินงานของบริษัทฯ มีความคล่องตัวและบรรลุเป้าหมายระดับหนึ่ง
นอกจากนี้ การบริหารและการจัดการในส่วนอื่นๆ ของบริษัทฯ
ได้มีการพัฒนาติดตามและมีการปรับปรุงอยู่เสมอ เพื่อให้การดำเนินงานเป็นไปอย่างมีประสิทธิภาพ
สามารถปรับตัวต่อการเปลี่ยนแปลงอย่างรวดเร็วในสภาวะเศรษฐกิจปัจจุบัน

ค. โครงสร้างรายได้

บริษัท มีสายผลิตภัณฑ์มากกว่า 1 กลุ่ม มีสัดส่วนการลงทุนและรายได้ ตามรายละเอียดที่ปรากฏ
ตามเอกสารแนบหมายเลข 1 และหมายเหตุประกอบงบการเงิน หัวข้อที่ 23

  ง. เป้าหมายการดำเนินธุรกิจ (GOAL)

เป้าหมายการดำเนินธุรกิจของบริษัทฯ จะลงทุนในธุรกิจที่ให้ผลตอบแทนระยะยาวในอัตราที่เหมาะสม
และ บริษัทในกลุ่มซึ่งเป็นผู้ผลิต และ/หรือรับจ้างผลิตสินค้า
ที่ลูกค้าหรือผู้จัดหาสินค้าต้องการซื้อที่จะมีความสัมพันธ์ทางธุรกิจระยะยาวกับบริษัท เป็นลำดับต้น
บริษัทฯ ทำธุรกิจกับลูกค้าโดยยึดตามนโยบายของบริษัทในเรื่อง คุณธรรม คุณภาพ คุณประโยชน์
ตลอดทั้งปฏิบัติให้ถูกต้องตามกฎระเบียบและกฎหมายที่เกี่ยวข้อง โดยมีการกำกับดูแลกิจการที่ดี